
 18.1.2019
 BG
 Официален вестник на Европейския съюз
 L 16/108
 РЕГЛАМЕНТ ЗА ИЗПЪЛНЕНИЕ (ЕС) 2019/73 НА КОМИСИЯТА
 от 17 януари 2019 година
 за налагане на окончателно антидъмпингово мито и окончателно събиране на временното мито, наложено върху вноса на електрически велосипеди с произход от Китайската народна република
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 4 от него,
 като имат предвид, че:
 1. ПРОЦЕДУРА
 1.1. Започване на процедурата
 (1)
 На 20 октомври 2017 г. Европейската комисия („Комисията“) започна антидъмпингово разследване по отношение на вноса в Европейския съюз („Съюза“) на велосипеди с подпомагане на въртенето на педалите, оборудвани със спомагателен електрически двигател („електрически велосипеди“), с произход от Китайската народна република („КНР“) въз основа на член 5 от Регламент (ЕС) 2016/1036 на Европейския парламент и на Съвета („основния регламент“).
 (2)
 Комисията публикува известие за започване на процедура в Официален вестник на Европейския съюз (2) („известието за започване на процедура“).
 (3)
 Комисията започна разследването вследствие на жалба, подадена на 8 септември 2017 г. от Европейската асоциация на производителите на велосипеди („жалбоподателя“, или „ЕАПВ“). Жалбоподателят представлява над 25 % от общото производство на електрически велосипеди в Съюза. Жалбата съдържаше доказателства за дъмпинг и за произтичаща от него съществена вреда, които бяха счетени за достатъчно основание за започването на разследване.
 (4)
 На 21 декември 2017 г. Комисията започна антисубсидийно разследване по отношение на вноса в Съюза на електрически велосипеди с произход от КНР и предприе отделно разследване. Тя публикува известие за започване на процедура в Официален вестник на Европейския съюз (3).
 1.2. Регистрационен режим по отношение на вноса
 (5)
 На 31 януари 2018 г. жалбоподателят подаде искане за регистрация на вноса на електрически велосипеди с произход от КНР съгласно член 14, параграф 5 от основния регламент. На 3 май 2018 г. Комисията публикува Регламент за изпълнение (ЕС) 2018/671 („регламента за регистрационния режим“) (4), с който считано от 4 май 2018 г. нататък беше въведен регистрационен режим по отношение на вноса на електрически велосипеди с произход от КНР.
 1.3. Временни мерки
 (6)
 На 18 юли 2018 г. с Регламент за изпълнение (ЕС) 2018/1012 на Комисията (5) („регламента за временните мерки“) Комисията наложи временно антидъмпингово мито върху вноса в Съюза на електрически велосипеди с произход от КНР.
 (7)
 Както се посочва в съображение 7 от регламента за временните мерки, разследването на дъмпинга и вредата обхваща периода от 1 октомври 2016 г. до 30 септември 2017 г. („разследвания период“, или „РП“), а разглеждането на тенденциите, които са от значение за оценката на вредата, обхваща периода от 1 януари 2014 г. до края на разследвания период („разглеждания период“).
 1.4. Последваща процедура
 (8)
 След разгласяването на основните факти и съображения, въз основа на които бе наложено временно антидъмпингово мито („разгласяване на временните мерки“), жалбоподателите, Китайската търговска камара за внос и износ на машини и електронни продукти („CCCME“), Съюзът на европейските вносители